मुंबई: बाॅलीवुड एक्ट्रेस सोनाक्षी सिन्हा को लेकर एक खबर सामने आई है। इलाहाबाद हाईकोर्ट ने राहत देते हुए धोखाधड़ी के मामले में उनकी गिरफ्तारी पर रोक लगा दी है। कोर्ट ने कहा है कि यह मामला सिविल विवाद का है, उसी तरीके से इसे निपटाया जाए। खबरों के मुताबिक इस एफआईआर के खिलाफ सोनाक्षी ने इलाहाबाद हाईकोर्ट में अर्जी दाखिल की थी जिस पर जस्टिस नाहिद आरा मुनीस और जस्टिस वीके श्रीवास्तव की डिवीजन बेंच शुक्रवार को सुनवाई की। कोर्ट ने सुनवाई करते हुए केस की पूरी जांच होने तक उनकी गिरफ्तारी पर रोक लगा दी। कोर्ट ने यह निर्देश भी दिया कि सोनाक्षी जांच में सहयोग करेंगी और जब भी उन्हें बुलाया जाएगा, वह पेश होंगी। अदालत ने कहा है कि इस दौरान याचिकाकर्ता के साथ कोई उत्पीड़न नहीं किया जाएगा।
जानकारी के लिए बता दें कि एफआईआर में उसने आरोप लगाया था कि सोनाक्षी ने दिल्ली में 30 सितंबर, 2018 को एक कार्यक्रम में शामिल होने की सहमति दी थी और इसके लिए उसने 37 लाख रुपये लिए थे लेकिन वह इसमें शामिल नहीं हुईं। इसके बाद सोनाक्षी और चार अन्य लोगों के खिलाफ प्रमोद शर्मा नाम के व्यक्ति ने 22 फरवरी, 2019 को मुरादाबाद के कटघर पुलिस थाने में एफआईआर दर्ज कराई थी।
वर्कफ्रंट की बात करें तो सोनाक्षी जल्द ही फिल्म 'कलंक' में नजर आने वाली हैं। फिल्म में उनके अलावा अदित्य राॅय कपूर,वरुण धवन, संजय दत्त,माधुरी दीक्षित, आलिया भट्ट मुख्य किरदार में हैं। फिल्म 19 अप्रैल को रिलीज होगी।